## El Consell autoritza un conveni amb la Universitat de València per a l’execució de programes de vigilància radiològica ambiental

*** Les actuacions, dotades amb 42.300 euros, es realitzaran a través del Laboratori de Radioactivitat Ambiental de la UV**

El Consell ha autoritzat un conveni de comanda de gestió pel qual l’Agència Valenciana de Seguretat i Resposta a les Emergències (AVSRE) encarrega a la Universitat de València (UV) l’execució de programes de vigilància radiològica ambiental operacional i en situacions d’emergència.

El conveni, dotat amb 42.300 euros, preveu la realització, per part del Laboratori de Radioactivitat Ambiental de la UV, de les anàlisis previstes en l’entorn de Cofrentes pel Programa de vigilància radiològica ambiental independent, així com pel Pla de vigilància radiològica de la Comunitat Valenciana.

En este àmbit es desenrotllen protocols d’actuació per a protegir la població civil, el personal que treballa en instal·lacions radiològiques i el medi ambient mitjançant procediments de vigilància que permeten controlar el nivell de radioactivitat en les diverses matrius ambientals.

L’AVSRE disposa d’un acord d’encàrrec de funcions, firmat amb el Consell de Seguretat Nuclear, per a l’execució del control dels programes de vigilància radiològica ambiental realitzats pels titulars en la central nuclear de Cofrentes.

En concret, la Generalitat té implantat el Pla especial davant el risc radiològic de la Comunitat Valenciana, que establix els nivells de planificació necessaris per a reduir el risc de radiacions ionitzants a través de programes i procediments integrats en el Pla de vigilància radiològica en emergències.

Per la seua banda, la UV forma part de la xarxa d’estacions de mostreig del Consell de Seguretat Nuclear i disposa dels mitjans personals i materials adequats per a aportar la seua col·laboració en esta matèria.

Fecha: 05/08/2025